
B7‑0543/2011
Europa-Parlamentets beslutning om den aktuelle situation i Ukraine

Europa-Parlamentet,

–
der henviser til sine tidligere beslutninger om Ukraine,

–
der henviser til beslutningen om at udskyde mødet, der officielt var fastsat til den 20. oktober 2011, mellem præsident Janukovitj, Kommissionens formand, Barroso og Parlamentets formand, Van Rompuy,

–
der henviser til den dom, som distriktsdomstolen i Pechersk i Ukraine afsagde i sagen mod Julia Timotjenko den 11. oktober 2011, og den nye kriminalsag, som Ukraines sikkerhedstjeneste ifølge en meddelelse af 13. oktober 2011 har indledt mod Julia Timotjenko,   

–
der henviser til erklæringen fra den højtstående repræsentant Catherine Ashton på Den Europæiske Unions vegne om dommen i sagen mod Julia Timotjenko af 11. oktober 2011, 

–
der henviser til fælleserklæringen fra topmødet mellem EU og Ukraine den 22. november 2010 i Bruxelles,

–
der henviser til sluterklæringen og henstillingerne fra det 16. møde i Det Parlamentariske Samarbejdsudvalg EU-Ukraine den 15.-16. marts 2011 i Bruxelles, 

–
der henviser til Ukraines formandskab for Europarådets Ministerkomité fra maj til november 2011,

–
der henviser til den fælles udtalelse fra OSCE/ODIHR og Venedig-Kommissionen om lovforslaget om valg af folkerepræsentanter i Ukraine af 17. oktober 2011,

–
der henviser til fælleserklæringen om det østlige partnerskab, som blev indført den 7. maj 2009 i Prag, 

–
der henviser til partnerskabs- og samarbejdsaftalen mellem Den Europæiske Union og Ukraine, som trådte i kraft den 1. marts 1998, og til de igangværende forhandlinger om den associeringsaftale, der skal afløse partnerskabs- og samarbejdsaftalen, 

–
der henviser til forretningsordenens artikel 110, stk. 2,

A.
der henviser til, at Ukraine er et europæisk land, og at dets størrelse, ressourcer, befolkning og geografiske beliggenhed giver landet en markant position i Europa og gør det til en regional nøgleaktør, som strategisk har stor betydning for EU; 

B.
der henviser til, at Ukraines præsident, Viktor Janukovitj, gentagne gange har givet udtryk for sin vilje til at tilslutte sig de europæiske værdier som indeholdt i den europæiske menneskerettighedskonvention, og at Ukraine i indeværende periode er formand for Europarådets Ministerkomité; 

C.
der henviser til, at retsstatsprincipperne og de grundlæggende demokratiske frihedsrettigheder fortsat er truet i Ukraine; desuden er korruption stadig udbredt og systematisk;  

D.
der henviser til, at den nylige domfældelse af Julia Timotjenko, samt den fortsatte fængsling af Timotjenko, hendes ministre og embedsmænd kun underbygger den udbredte opfattelse, at retsforfølgelsen er politisk begrundet og derfor i strid med de grundlæggende retsstatsprincipper; 

E.
der henviser til, at Ukraines regering har forpligtet sig til gennemførelse af en række lovgivningsmæssige reformer, som har til formål at bringe Ukraines privat- eller offentligretlige lovgivning på linje med europæiske og internationale normer;

F.
der henviser til, at retsstatsprincipperne er af afgørende betydning for forbindelserne mellem EU og Ukraine i almindelighed og for deres associeringsaftales overlevelse i særdeleshed;

G.
der henviser til, at fælleserklæringen fra OSCE/ODIHR og Europarådets Venedig-Kommission indeholder en kraftig opfordring til en nødvendig høring af oppositionspartierne og civilsamfundet vedrørende en ændring af valgsystemet, fastsættelse af grænser for erhvervelse af mandater og forbud mod blokdannelse;

H.
der henviser til, at Den Europæiske Union som følge af udsættelsen af præsident Janukovitj' besøg ikke fik mulighed for direkte at give udtryk for sin bekymring over demokratiet og retsstatsprincipperne i Ukraine; 

1.
påpeger, at relationerne mellem EU og Ukraine er baseret på fælles værdier og en fælles historie, og at EU har anerkendt Ukraines europæiske ambitioner og glæder sig over dette valg; fastslår, at intensiteten af relationerne mellem EU og Ukraine vil afhænge af gennemførelsen af reformer og af en yderligere konsolidering af de fælles værdier;

2.
nærer bekymring over demokratiets og retsstatsprincippernes forfald i Ukraine; finder disse afgørende for forbindelserne mellem EU og Ukraine i almindelighed og for indgåelsen af associeringsaftalen i særdeleshed;

3.
fordømmer den politisk begrundede domfældelse og vedvarende retsforfølgelse af Julia Timotjenko;  kræver, at hun løslades øjeblikkeligt og uden betingelser, og at alle anklager mod hende frafaldes; kræver endvidere, at Julia Timotjenko ikke nægtes retten til fuldt ud at deltage i den politiske proces, såvel på nuværende tidspunkt som i forbindelse med de forestående valg i Ukraine;

4.
anfører, at den tidligere indenrigsminister, Jurij Lutsenko, har siddet fængslet siden den 26. december 2010 uden en retskendelse, og at de forebyggende foranstaltninger, der er iværksat, ikke svarer til den forbrydelse, som han efter sigende skulle have begået; finder det afgørende at sikre, at alle sager vedrørende Timotjenko's regering og højtstående embedsmænd afsluttes hurtigt og på en tilgængelig måde i overensstemmelse med de principper, der ligger til grund for retsstatsprincipperne og uafhængige domstole;

5.
støtter det initiativ, som parlamentet, Verkhovna Rada, har taget med henblik på at revidere Ukraines strafferet for at bringe den på linje med internationale og europæiske normer, og er overbevist om, at en afkriminalisering af artikel 364 og 365 vil bidrage hertil;

6.
giver sin fulde støtte til henstillingerne i den fælles udtalelse fra Venedig-Kommissionen og OSCE/ODIHR om lovforslaget om valg af parlamentsmedlemmer; finder det væsentligt, at disse henstillinger vedtages og gennemføres hurtigt på et bredt grundlag med inddragelse af både oppositionen og civilsamfundet;

7.
er foruroliget over det stigende antal troværdige indberetninger om, at grundlæggende rettigheder og frihedsrettigheder er kommet under pres; opfordrer myndighederne til i fuldt omfang at efterforske alle påstande om brud på rettigheder og frihedsrettigheder, retsforfølge de ansvarlige og afhjælpe enhver konstateret krænkelse; 

8.
er alarmeret over forlydender om forringelser af pressefrihed og pluralisme i Ukraine; opfordrer myndighederne til at træffe alle nødvendige foranstaltninger til at værne om disse væsentlige elementer i et demokratisk samfund og til at afstå fra ethvert forsøg på direkte eller indirekte at kontrollere indholdet af de nationale mediers nyhedsformidling; 

9.
glæder sig over fremskridtet i forhandlingerne om associeringsaftalen mellem EU og Ukraine, især aspekterne vedrørende det vidtgående og brede frihandelsområde; anfører, at afslutningen på forhandlingerne om aftalen ene og alene afhænger af Ukraines regerings positive indstilling og politiske vilje til at respektere principperne i aftalen, samt dens bestemmelser, især vedrørende retsstatsprincipperne og domstolenes uafhængighed; 

10.
finder, at det nyligt aflyste møde med præsident Janukovitj ville have været en vigtig lejlighed til at give udtryk for alvorlig bekymring over for Ukraines regering og til at genetablere en konstruktiv dialog, som kunne bidrage til en parafering af associeringsaftalen, forudsat at der sker mærkbare fremskridt med hensyn til de eksisterende tekniske og politiske hindringer;  opfordrer Rådet og Kommissionen til at igen at sætte det nyligt udsatte møde med præsident Janukovitj på dagsordenen forud for det planlagte topmøde mellem EU og Ukraine i december 2011;

11.
pålægger sin formand at sende denne beslutning til næstformand i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer, Ukraines præsident, regering og parlament og Europarådets og OSCE’s parlamentariske forsamlinger.

